Likumprojekts

Grozījumi likumā „Par īpaši aizsargājamām dabas teritorijām”

Izdarīt likumā "[Par īpaši aizsargājamām dabas teritorijām](http://likumi.lv/ta/id/59994-par-ipasi-aizsargajamam-dabas-teritorijam)" (Latvijas Republikas Augstākās Padomes un Valdības Ziņotājs, 1993, 12./13.nr.; Latvijas Republikas Saeimas un Ministru Kabineta Ziņotājs, 1997, 23.nr.; 2002, 7.nr.; 2003, 2.nr.; 2004, 2.nr.; 2005, 20.nr.; 2007, 12.nr.; 2009, 11., 16.nr.; Latvijas Vēstnesis, 2010, 59., 205.nr.; 2011, 76.nr.; 2012, 199.nr.; 2013, 119.nr.; 2013, 252.nr.) grozījumus un izteikt likuma VIII nodaļu šādā redakcijā:

“**VIII nodaļa**

**Administratīvā atbildība aizsargājamo teritoriju aizsardzības un izmantošanas jomā un kompetence sodu piemērošanā**

**39.pants. Administratīvā atbildība aizsargājamo teritoriju aizsardzības un izmantošanas jomā**

(1) Par normatīvajos aktos noteikto aizsargājamo teritoriju aizsardzības un izmantošanas prasību pārkāpšanu – piemēro aizrādījumu vai uzliek naudas sodu fiziskajām personām no sešām līdz divsimt vienībām, bet juridiskajām personām — no piecdesmit sešām līdz četrsimt divdesmit vienībām.

(2) Par aizsargājamo koku patvaļīgu ciršanu vai bojāšanu – piemēro naudas sodu fiziskajām personām no divdesmit astoņām līdz simt četrdesmit vienībām, bet juridiskajām personām — no piecdesmit sešām līdz divsimt astoņdesmit vienībām.

**391.pants. Kompetence sodu piemērošanā**

Administratīvo pārkāpumu procesu par šā likuma 39.pantā minētajiem pārkāpumiem veic Dabas aizsardzības pārvalde un Valsts policija.”

Likums stājas spēkā 2019.gada 1.janvārī.

Vides aizsardzības un

reģionālās attīstības ministrs K.Gerhards

Vīza: valsts sekretārs G.Puķītis